Gunners neDynamos Dzoita Arigwa Adyiwa paMukombe wePSL
Zvikwata zvemuPSL zvasarirwa nemitambo miviri pachikwata kuti zvipete mwaka wenhabvu
Panguva apo makwikwi ePremier Soccer League asara nemitambo miviri pachikwata chenhabvu chega chega kuti asvike kumagumo, vanhu vakawanda vanofarira nhabvu, vava kutarisa nemaziso matsuku kuti mitambo iyi ichapera seyi, zvikuru pakati pe Gunners ne Dynamos. Gunners, iyo iri pamusoro pePremier Soccer League pari zvino ne 55 points, iri kutamba mumwe mutambo wayo neDynamos, yotambawo zvakare ne Lengthens. Mutambo weGunners neDynamos ndiwo wakatarisirwa zvikuru. Dynamos, iyo iri panhamba yechipiri pa log mushure me Gunners ne53 points, iri kutamba mumwe mutambo wayo wasara neShooting Stars. Kuti Dynamos itore mukombe, inofanirwa kukunda mumitambo yayo miviri yose, uye Gunners yokundwa mumwe mutambo wayo. Asi Gunners ikakunda mumitambo yayo yasara miviri, inobva yatora mukombe wegore rino. Caps United ndiyo iri panhamba yechitatu, uye ine 48 points. Zvikwata zvose zvatamba mitambo makumi maviri nemisere, uye zvasarirwa nemitambo miviri. VaMandla Masuku ndivo murairidzi weLengthens, iyo ine mutambo neGunners. VaMasuku vanoti chikwata chavo chichatamba zvekutyoka makumbo chaizvo kuitira kuti chikunde mumitambo yasara. Dzimwe Nhau Kubva kuStudio7...